CELEX: 52016PC0020
Language: hu
Date: 2016-01-25
Title: Javaslat A TANÁCS VÉGREHAJTÁSI HATÁROZATA Franciaország számára az üzemanyagként használt benzinre és gázolajra vonatkozó kedvezményes adómértékek alkalmazásának a 2003/96/EK irányelv 19. cikkével összhangban történő engedélyezéséről

EURÓPAI BIZOTTSÁG
            Brüsszel, 2016.1.25.
            COM(2016) 20 final
            2016/0007(NLE)
            Javaslat
            A TANÁCS VÉGREHAJTÁSI HATÁROZATA
            Franciaország számára az üzemanyagként használt benzinre és gázolajra vonatkozó kedvezményes adómértékek alkalmazásának a 2003/96/EK irányelv 19. cikkével összhangban történő engedélyezéséről
            
               
         
         
            
               INDOKOLÁS
            
            
               1.A JAVASLAT HÁTTERE
            
            
               •A javaslat indokai és céljai
            
            
               Az energiatermékek és a villamos energia európai uniós adóztatását a 2003/96/EK tanácsi irányelv
                  1
                (a továbbiakban: energiaadó-irányelv vagy irányelv) szabályozza.
            
            
               Az irányelv 19. cikkének (1) bekezdése értelmében az egyéb, különösen az 5., 15. és 17. cikkben meghatározott rendelkezéseken felül a Tanács egyhangúlag, a Bizottság javaslatára eljárva, meghatározott szakpolitikai megfontolásokból bármely tagállam számára engedélyezheti az adómértékeket érintő további mentességek vagy csökkentések bevezetését.
            
            
               E javaslat célja, hogy lehetővé tegye Franciaország számára, hogy meghatározott keretek között eltérő szintű adómértékeket alkalmazzon az ólommentes benzinre és a gázolajra, a kereskedelmi felhasználású
                  2
                gázolaj kivételével. A differenciálás célja bizonyos, korábban a központi kormányzat által gyakorolt hatáskörök decentralizációjának leképezése.
            
            
               A kérelem és annak háttere
            
            
               A 2005/767/EK tanácsi határozatot
                  3
                (a továbbiakban: 2005/767/EK határozat) és a 2011/38/EU tanácsi határozatot
                  4
                (a továbbiakban: 2011/38/EU határozat) követően a 2013/193/EU tanácsi végrehajtási határozat
                  5
                (a továbbiakban: 2013/193/EU határozat) engedélyezte Franciaország számára, hogy bizonyos, korábban a központi kormányzat által gyakorolt hatáskörök decentralizációját érintő közigazgatási reformok céljából regionális szinten 2015. december 31-ig csökkentett adómértékeket alkalmazzon az ólommentes benzinre és a gázolajra. 
            
            
               Az említett határozat alapján Franciaország jelenleg alkalmazhat olyan rendszert, amely lehetővé teszi a francia közigazgatási régiók számára, hogy – a kereskedelmi felhasználású gázolaj kivételével – csökkentett adómértéket alkalmazzanak az ólommentes benzinre és a gázolajra. A szóban forgó adó a „taxe intérieure de consommation sur les produits énergétiques” (TICPE, az energiatermékek belső adója), amely egy jövedéki adó.
            
            
               Az irányelv 19. cikke alapján küldött, 2015. október 20-i levelükben a francia hatóságok a rendszer megújítását kérték változatlan feltételekkel, de csak a 2016. január 1-jétől 2017. december 31-ig tartó két éves időszakra és a csökkentett adómérték kevesebb termékre való alkalmazásával. 
            
            
               Az intézkedés működése
            
            
               A francia vámtörvény maximum adómértékeket állapít meg az ólommentes benzinre és a gázolajra vonatkozóan. 
            
            
               A régiók ezeket az adómértékeket az ólommentes benzin – ideértve az E10 üzemanyagot is – esetében legfeljebb 17,70 EUR/1 000 liter, a gázolaj esetében legfeljebb 11,50 EUR/1 000 liter összeggel csökkenthetik a derogáció időszakának egészében. A regionális tanácsok évente, szavazás útján döntenek a csökkentés mértékéről, ami a régiók döntéshozatali autonómiáját bizonyítja és ösztönzést ad a regionális közigazgatás minőségének javításához, ami a központi költségvetésből a helyi költségvetésekbe irányuló átcsoportosítással nem elérhető. 
            
            
               A csökkentett adómértékek semmilyen körülmények között sem lehetnek alacsonyabbak a 2003/96/EK irányelvben megállapított uniós minimumoknál, és a kereskedelmi felhasználású gázolajra csökkentés nem alkalmazható. 
            
            
               Az érintett termékekkel kapcsolatos ellenőrzési és forgalmazási intézkedések
            
            
               A francia hatóságok világossá tették, hogy a központi kormányzatnál marad a gázolajra és az ólommentes benzinre kivetett fogyasztási adó beszedésének és ellenőrzésének feladata, függetlenül a régiók által alkalmazott csökkentésektől.
            
            
               A termékek forgalma adófizetési megállapodások alapján zajlik, az üzemanyagokra szabad forgalomba bocsátásukkor az abban a régióban érvényes adómérték rakódik, ahová azokat szállítják.
            
            
               A beazonosított sajátos csalási kockázat (nevezetesen a szállítmányok eltérítése a régiók közötti adókülönbségek kihasználása céljából) kezelése érdekében a logisztikai láncolatot a szállítók felügyelik a vevők előzetes beazonosításán keresztül, és az ezzel kapcsolatos információkról értesítik a vámhatóságokat. A kockázatelemzés szerint a vevők három kategóriába sorolhatók: tartálykapacitásokkal rendelkező végfelhasználók, benzinkutak és az adózott üzemanyag forgalmazói. Az adózott üzemanyag belföldi forgalmazása esetében a vámszervek ellenőrizhetik a termék származását és rendeltetési régióját. A szokatlan útvonalak vagy indokolatlanul hosszú szállítási idők esetében a vámszervek kivizsgálhatják, hogy a szállítmányokat eltérítették-e az eredetileg jelzett rendeltetési régiótól.
            
            
               Franciaország érvei a belső piacra kifejtett hatással kapcsolatban
            
         
         
            
               A francia hatóságok jelzése szerint az intézkedés nincs hatással a belső piac megfelelő működésére, különösen amiatt, hogy az intézkedés hatálya a nem kereskedelmi felhasználású üzemanyagokra korlátozódik. Ezenfelül a forgalmazási hálózatok között a nem kereskedelmi felhasználású üzemanyagok kiskereskedelmi árai tekintetében megfigyelhető különbségek nagyobbak, mint azok a különbségek, amelyek az intézkedés nyomán előállhatnak. A francia hatóságoktól kapott tájékoztatás szerint az intézkedés esetleges torzító hatásaival kapcsolatban nem érkezett egyetlen panasz sem a korábbi alkalmazási időszak alatt. 
            
            
               A kereskedelmi felhasználású gázolajnak az intézkedés hatálya alóli kizárásával kapcsolatban meg kell jegyezni, hogy a kereskedelmi felhasználású gázolajra kivetett jövedéki adó részleges visszatérítésének feltételeit teljesítő francia vagy uniós közúti fuvarozók azonos mértékű jövedéki adót kötelesek fizetni, függetlenül attól, hogy melyik régióban vásárolják az üzemanyagot. A tervezett rendelkezések szerint megmaradna a visszatérítés jelenlegi rendszere, amely a kereskedelmi felhasználású gázolaj esetében alkalmazott visszatérítési összegekre vonatkozó azonos mértékű csökkentéseken keresztül teljes mértékben ellensúlyozná a régiók által meghatározott adómérték-csökkentéseket. A rendelkezés tehát nem torzítja a versenyt a szállítási ágazatban, és nem érinti az Unión belüli kereskedelmet. 
            
            
               Franciaország érvei az intézkedés alkalmazási időszakára vonatkozóan
            
            
               A francia kormány megjegyzi, hogy a rendelkezéscsomag megújításaiból származó tapasztalatokból kiindulva a Bizottság javaslata alapján a Tanács is megállapította, hogy a rendelkezések semmilyen negatív hatást nem gyakorolnak az Unión belüli kereskedelemre, sem pedig a franciaországi üzemanyagadó mértékére. Ezenkívül annak érdekében, hogy a régiók által követett szakpolitikák stabilak és ésszerűen fenntarthatóak legyenek, a francia kormány a megújított adómentességet két éves időszakra terjesztené ki, összhangban a kitűzött célokkal, és biztosítva a regionális hatóságok számára a tevékenységükhöz szükséges láthatóságot.
            
            
               Az intézkedés értékelése a 2003/96/EK irányelv 19. cikke alapján
            
            
               Szakpolitikai megfontolások
            
            
               A 19. cikk (1) bekezdésének első albekezdése a következőképpen rendelkezik: 
            
            
               Az előző cikkekben, különösen az 5., 15. és 17. cikkben meghatározott rendelkezéseken felül a Tanács meghatározott politikai megfontolásokból egyhangúlag, a Bizottság javaslatára eljárva bármely tagállam számára engedélyezheti további mentességek vagy kedvezmények bevezetését.
            
            
               A 2013/193/EU határozat szerint a szóban forgó nemzeti intézkedés megfelel ennek a követelménynek. A határozatból következik, hogy az adómértékek regionális differenciálása – egy tágabb decentralizálási politika részeként – kifejezetten a közigazgatás hatékonyságának fejlesztésére irányul. A határozat elfogadásakor úgy vélték, hogy a régiók szerinti differenciálás lehetősége további ösztönzést jelent a régiók számára, hogy átlátható módon javítsák a közigazgatás minőségét. Ugyanezen határozat előírja azt is, hogy az adómérték-csökkentéseket azon régiók objektív társadalmi-gazdasági jellemzőitől függően kell megállapítani, amelyekben alkalmazzák azokat.
            
            
               Az ezzel összefüggésben Franciaország által közölt információk megerősítették, hogy az országosan alkalmazott adómérték alatti regionális adómértékek alkalmazása és az érintett régiók társadalmi-gazdasági viszonyai között ténylegesen megállapítható kapcsolat. 
            
            
               Franciaország megerősíti, hogy az adócsökkentést megelőzően 2016-ban általános nemzeti adóemelést hajt végre.
            
            
               A 2013/193/EU határozat alkalmazásának időszakában (2013-ban, 2014-ben és 2015-ben) Franciaország arról számolt be, hogy csak két régió (Poitou-Charentes és Korzika) alkalmazott differenciált adókulcsot, a többi huszonkét régió nem.
            
            
               Az adómértékek lefelé irányuló kiigazítását alkalmazó két régióban az egy főre jutó GDP értéke az átlag alatti értéket mutatott 2013-ban. A régiók egyikében a munkanélküliségi ráta értéke is magasabb volt az országos átlagnál ugyanebben az évben. 
            
            
               Megállapítható tehát, hogy az országos adómértéktől lefelé történő elmozdulás lehetőségével élve a regionális hatóságok a szóban forgó adót a területüket jellemző társadalmi-gazdasági viszonyokhoz igazítva alkalmazhatták. 
            
            
               •Összhang a szakpolitikai területen már meglévő rendelkezésekkel
            
            
               Az irányelv 19. cikke (1) bekezdésének harmadik albekezdése alapján minden kérést többek között a belső piac megfelelő működését, a tisztességes verseny biztosításának szükségességét és a Közösség egészségügyi, környezetvédelmi, energia- és közlekedési politikáit figyelembe véve kell megvizsgálni.
            
            
               E vizsgálat lefolytatására már sor került a Franciaország által korábban benyújtott kérelmek esetében, és ezek vezettek a 2005/767/EK, a 2011/38/EU és a 2013/193/EU határozat elfogadásához. Az említett határozatokban foglaltak szerint az intézkedésről megállapították, hogy az semmilyen akadályt nem képez az EU-n belüli kereskedelem szempontjából. Annak biztosítása érdekében azonban, hogy a derogáció ne okozzon semmilyen problémát a belső piac működése szempontjából, továbbá ne ütközzön uniós szakpolitikai célokkal, különösen az energia, az éghajlatváltozás és a környezetvédelem területén, rögzítettek egy sor feltételt. 
            
            
               A rendszernek a Franciaország által kérelmezettek szerint történő esetleges megújítása érdekében a Bizottságnak meg kell vizsgálnia tehát, hogy a 2013/193/EU határozat 1. cikkének (2) és (3) bekezdésében meghatározott feltételek fényében a rendszer az eddigi alkalmazása során megfelelt-e az irányelv 19. cikke (1) bekezdésének harmadik albekezdésében foglalt célkitűzéseknek és politikáknak, és ez alapján elvben feltételezhető-e ugyanez a 2016. január 1-jétől kezdődő időszak tekintetében is. 
            
            
               Ezzel összefüggésben azt is meg kell vizsgálni, hogy az uniós szakpolitikai keret jelentősen megváltozott-e a 2013/193/EU határozat elfogadása óta, illetve, hogy várható-e a vizsgálat szempontjából jelentős változás a jövőben.
            
            
               •A javaslat egyéb uniós politikákkal való összhangja
            
         
         
            
               Belső piac és tisztességes verseny
            
            
               A 2005/767/EK, 2011/38/EU és a 2013/193/EU határozat esetében a versenytorzító hatás kockázatát alacsonynak vélték, mivel az adómérték-csökkentések maximumát alacsony összegekben állapították meg. Ebből kifolyólag a régiók között az adómértékek tekintetében mutatkozó különbségek alacsonyak maradnak, azok mértéke adott esetben még a forgalmazási hálózatok közötti árkülönbségeket sem haladja meg. Továbbá a kereskedelmi felhasználású gázolaj ki van zárva az intézkedés hatálya alól.
            
            
               A differenciálás mértékére vonatkozóan szigorú korlátot állapítottak meg: az ólommentes benzin esetében a csökkentés legfeljebb 17,70 EUR, a gázolaj esetében 11,50 EUR lehet 1000 literenként. Franciaország eleget tett ennek a feltételnek. 
            
            
               Az eltérés alkalmazásával kapcsolatban szerzett tapasztalatok nem indokolják a 2005-ben, 2011-ben és 2013-ban elvégzett vizsgálat eredményeinek a megkérdőjelezését. A Bizottságnak nincs tudomása az intézkedésnek az EU-n belüli kereskedelmet esetlegesen torzító hatásával kapcsolatos panaszokról. 
            
            
               A belső piac megfelelő működését akadályozó tényezőkről sem érkezett jelentés, különösen ami a kérdéses tetmék jövedéki termékként történő forgalmazását illeti.
            
            
               Mindez nem befolyásolhatja az állami támogatásokra vonatkozó uniós szabályok alkalmazását, különös tekintettel a Szerződés 107. cikkének (1) és (3) bekezdésére.
            
            
               Uniós energia-, éghajlat-változási és környezetvédelmi politika
            
            
               Az energiatermékekre kivetett adók csökkentik az ezen termékek iránti keresletet, egyúttal pedig csökkentik a fogyasztásukhoz kapcsolódó károsanyag-kibocsátást is. A Bizottságnak ezért meg kell vizsgálnia, hogy az egyes régiókban alkalmazott csökkentett adómértékek nem vezetnek-e az üzemanyag-fogyasztás (és az ehhez kapcsolódó kibocsátás) növekedéséhez, ami ellentétes lenne a fent megfogalmazott célkitűzésekkel.
            
            
               A 2013/193/EU határozat megállapította, hogy az adómértékek lefelé történő kiigazítására vonatkozó lehetőség bevezetését a Franciaországban országosan érvényes adómérték növelése fogja kísérni. A határozat kapcsán valószínűtlennek tűnt, hogy az új rendszer összességében negatív ösztönzőként hatna a hatékony üzemanyag-felhasználásra, hiszen az eltérés alkalmazása nem teszi lehetővé a régiók számára azt, hogy a rendszer bevezetése előtt érvényes országos adómérték szintje alá menjenek. A 2013/193/EU határozat kapcsán az is megállapításra került, hogy mivel a differenciálódás mértéke alacsony és ezt a mértéket a kiskereskedelmi árak tekintetében forgalmazási hálózatok közötti különbségek is meghaladják, alacsony a kockázata annak, hogy a regionális eltérések a kiskereskedelmi árak olyan differenciálódását eredményeznék, amely a közlekedési útvonalak módosulását váltaná ki. Következésképp a várakozások szerint az intézkedés elvben nem összeegyeztethetetlen az EU energiapolitikai, éghajlat-változási és környezetvédelmi politikájával.
            
            
               Franciaország a korábbi éveknél kisebb csökkentést fog alkalmazni. 
            
            
               2.JOGALAP, SZUBSZIDIARITÁS ÉS ARÁNYOSSÁG
            
            
               •Jogalap
            
            
               A 2003/96/EK tanácsi irányelv 19. cikke.
            
            
               •Szubszidiaritás 
            
            
               Az EUMSZ 113. cikke szerinti közvetett adózás önmagában nem tartozik a EU-nak az EUMSZ 3. cikke szerinti kizárólagos hatáskörébe.
            
            
               A 2003/96/EK irányelv 19. cikke értelmében mindamellett a Tanács kizárólagos hatáskörrel rendelkezik, hogy másodlagos jogforrásként a tagállamok számára az említett rendelkezés szerinti további mentességeket vagy kedvezményeket engedélyezzen. A tagállamok ennélfogva nem vehetik át a Tanács e szerepkörét. A szubszidiaritás elve ebből adódóan nem alkalmazandó e végrehajtási határozat esetében. Mindenesetre mivel ebben az esetben nem jogalkotási aktus tervezetéről van szó, az aktust nem kell továbbítani a Szerződésekhez csatolt (2.) jegyzőkönyvben előírtak szerint a nemzeti parlamenteknek, hogy azok felülvizsgálják a szubszidiaritás elvének való megfelelést.
            
            
               A javaslat ezért megfelel a szubszidiaritás elvének. 
            
            
               •Arányosság
            
            
               A javaslat megfelel az arányosság elvének. Az adócsökkentés nem haladja meg a kérdéses célkitűzés eléréséhez szükséges mértéket.
            
            
               •A jogi aktus típusának megválasztása
            
         
         
            
               Javasolt aktus: tanácsi végrehajtási határozat.
            
            
               A 2003/96/EK irányelv 19. cikke kizárólag ezt az intézkedést teszi lehetővé.
            
            
               3.AZ UTÓLAGOS ÉRTÉKELÉSEK, AZ ÉRDEKELT FELEKKEL FOLYTATOTT KONZULTÁCIÓK ÉS A HATÁSVIZSGÁLATOK EREDMÉNYEI
            
            
               •A jelenleg hatályban lévő jogszabályok utólagos értékelése/célravezetőségi vizsgálata
            
            
               
                  Ehhez az intézkedéshez nem szükséges a hatályban lévő jogszabályok értékelése.
               
            
            
               •Az érdekelt felekkel folytatott konzultációk
            
            
               A javaslat alapját a Franciaország által benyújtott kérelem képezi, és csak ezt a tagállamot érinti.
            
            
               •Szakértői vélemények összegyűjtése és felhasználása
            
            
               Külső szakértők bevonására nem volt szükség.
            
            
               •Hatásvizsgálat
            
            
               A javaslat egy tagállam egyedi engedélyére vonatkozik, saját kérése alapján, és nem igényel hatásvizsgálatot. Az árakra és az éghajlatra gyakorolt hatás elhanyagolható,
            
            
               mivel a differenciálódás mértéke alacsony és ezt a mértéket a kiskereskedelmi árak tekintetében forgalmazási hálózatok közötti különbségek is
            
            
               meghaladják. Ezért alacsony a kockázata annak, hogy a regionális eltérések a kiskereskedelmi árak olyan differenciálódását eredményeznék, amely a közlekedési útvonalak módosulását váltaná ki
            
            
               •Célravezető szabályozás és egyszerűsítés
            
            
               
                  A javaslat alapját a Franciaország által benyújtott kérelem képezi, és csak ezt a tagállamot érinti, ezért az intézkedés egyszerűsítést nem igényel.
               
            
            
               •Alapvető jogok
            
            
               
                  Az intézkedés nem befolyásolja az alapvető jogokat.
               
            
            
               4.KÖLTSÉGVETÉSI VONZATOK
            
            
               Az intézkedés nem von maga után pénzügyi és igazgatási költségeket az EU-ra nézve. A javaslatnak tehát nincsenek az EU költségvetését érintő vonzatai.
            
            
               5.EGYÉB ELEMEK
            
         
         
            
               •A javaslat egyes rendelkezéseinek részletes magyarázata
            
            
               
                  1. cikk – A Tanács engedélyezi Franciaország számára, hogy két éven át csökkentett adómértéket alkalmazzon az üzemanyagként használt ólommentes benzinre és gázolajra; az ólommentes benzin esetében a csökkentés legfeljebb 17,70 EUR, a gázolaj esetében 11,50 EUR lehet 1000 literenként. 
               
            
            
               A csökkentett adómértékek semmilyen körülmények között sem lehetnek alacsonyabbak a 2003/96/EK irányelvben megállapított uniós minimumoknál, és a kereskedelmi felhasználású gázolajra csökkentés nem alkalmazható. 
            
            
               
                  Az e határozat alapján bevezetett nemzeti intézkedés a közigazgatás hatékonyságának – a közszolgáltatások minőségjavítása és költségcsökkentése révén megvalósuló – növelését célzó politika, valamint a szubszidiaritásra irányuló politika részét képezi. A régiók számára további ösztönzést kínál ahhoz, hogy közigazgatásuk minőségét átlátható módon javítsák.
               
               
                  2. cikk – A kérelmezett engedélyt 2016. január 1-jei hatállyal kell megadni két éves időtartamra, Franciaország kérésének megfelelően. 
               
            
            
               2016/0007 (NLE)
            
            
               Javaslat
            
            
               A TANÁCS VÉGREHAJTÁSI HATÁROZATA
            
            
               Franciaország számára az üzemanyagként használt benzinre és gázolajra vonatkozó kedvezményes adómértékek alkalmazásának a 2003/96/EK irányelv 19. cikkével összhangban történő engedélyezéséről
            
            
               AZ EURÓPAI UNIÓ TANÁCSA,
            
            
               tekintettel az Európai Unió működéséről szóló szerződésre, 
            
            
               tekintettel az energiatermékek és a villamos energia közösségi adóztatási keretének átszervezéséről szóló, 2003. október 27-i 2003/96/EK tanácsi irányelvre
                  6
                és különösen annak 19. cikkére,
            
            
               tekintettel az Európai Bizottság javaslatára,
            
            
               mivel:
            
            
               (1)A 2013/193/EU tanácsi végrehajtási határozat (a továbbiakban: 2013/193/EU határozat) engedélyezi Franciaország részére, hogy – a korábban a központi kormányzat által gyakorolt egyes meghatározott hatáskörök decentralizációjával járó közigazgatási reformhoz kapcsolódóan – három éven keresztül csökkentett adómértéket alkalmazzon a hajtóanyagként használt gázolajra és az ólommentes benzinre. A 2013/193/EU határozat 2015. december 31-én hatályát veszti.
            
            
               (2)2015. október 20-i levelében Franciaország kérelmezte, hogy a francia régiók 2015. december 31-e után további két évig alacsonyabb adómértéket alkalmazhassanak az üzemanyagként használt ólommentes benzinre (legfeljebb17,70 EUR/1000 liter) és a gázolajra (legfeljebb 11,50 EUR/1000 liter).
            
            
               (3)A 2013/193/EU határozatot azon az alapon fogadták el, hogy a Franciaország által kért intézkedés megfelel a 2003/96/EK irányelv 19. cikkében foglalt feltételeknek, amelyek meghatározott szakpolitikai megfontolások alapján lehetővé teszik az adómentességek és adómérték-csökkentések alkalmazását. Többek között megállapították, hogy az intézkedés nem hátráltatná a belső piac megfelelő működését. Tekintettel voltak továbbá arra is, hogy az intézkedés a vonatkozó uniós szakpolitikákkal is összhangban áll. 
            
            
               (4)A nemzeti intézkedés a közigazgatás hatékonyságának – a közszolgáltatások minőségjavítása és költségcsökkentése révén megvalósuló – növelését célzó politika, valamint a decentralizációra irányuló politika részét képezi. Franciaország ezzel a régiók számára további ösztönzést kínál ahhoz, hogy közigazgatásuk minőségét átlátható módon javítsák. E tekintetben a 2013/193/EU határozat előírja, hogy a csökkentéseknek igazodniuk kell azoknak a régióknak az objektív társadalmi-gazdasági feltételeihez, amelyekben alkalmazzák azokat. Következésképp az átlagostól elmaradó GDP-értékkel vagy az átlagosnál magasabb munkanélküliséggel rendelkező régiók egy része döntött az alacsonyabb adómértékek alkalmazása mellett. Összességében a nemzeti intézkedés meghatározott szakpolitikai megfontolásokon alapul. 
            
            
               (5)Az adókulcsok regionális szintű csökkentésének szigorúan megszabott korlátai, valamint a hajtóanyagként használt kereskedelmi felhasználású gázolaj kizárása az intézkedés hatálya alól biztosítják, hogy az intézkedésnek nagyon alacsony legyen a belső piaci verseny torzulásával kapcsolatos kockázata. A belső piac megfelelő működését akadályozó tényezőkről sem érkezett jelentés, különösen ami a kérdéses tetmék jövedéki termékként történő forgalmazását illeti.
            
            
               (6)Az intézkedés adónövelést követően valósul meg. Mindezek alapján, valamint az eltéréshez kapcsolt feltételek és az eddig gyűjtött tapasztalatok fényében, jelenleg nem tűnik úgy, hogy a nemzeti intézkedés szembe menne az Unió energia- és éghajlat-változási politikájával.
            
         
         
            
               (7)A 2003/96/EK irányelv 19. cikkének (2) bekezdése értelmében az e cikk alapján engedélyezett intézkedéseket szigorú időkerethez kell kötni. Franciaország az engedélyt két éves időtartamra kérelmezte. Ezért indokolt jelen határozat alkalmazási idejét két évre korlátozni. 
            
            
               (8)Biztosítani kell, hogy az e határozathoz kapcsolódó adómérték-csökkentéseket Franciaország a 2016. január 1-jét megelőző, a 2013/193/EU határozat által szabályozott időszakot követően átmeneti időszak nélkül alkalmazni tudja. Ennélfogva a kérelmezett engedélyt 2016. január 1-jei hatállyal kell megadni.
            
            
               (9)Ez a határozat nem érinti az állami támogatásokra vonatkozó uniós előírások alkalmazását,
            
            
               ELFOGADTA EZT A HATÁROZATOT: 
            
            
               1. cikk
            
            
               (1)A Tanács engedélyezi Franciaország számára, hogy csökkentett adómértékeket alkalmazzon az üzemanyagként használt ólommentes benzinre és gázolajra. A 2003/96/EK irányelv 7. cikke (2) bekezdése értelmében a hajtóanyagként használt kereskedelmi felhasználású gázolajra csökkentett adómértékek nem alkalmazhatók.
            
            
               (2)Az egyes közigazgatási régiók differenciált csökkentést alkalmazhatnak, feltéve, hogy a következő feltételek teljesülnek:
            
            
               a)a csökkentés mértéke nem haladja meg az ólommentes benzin esetében a 17,70 EUR/1 000 literes, a gázolaj esetében pedig a 11,50 EUR/1 000 literes mértéket;
            
            
               b)a csökkentés mértéke nem haladja meg a hajtóanyagként használt nem kereskedelmi felhasználású gázolajat és a hajtóanyagként használt kereskedelmi felhasználású gázolajat terhelő adó szintje közötti különbséget; 
            
            
               c)a csökkentések igazodnak azon régiók objektív társadalmi és gazdasági viszonyaihoz, amelyekben alkalmazzák azokat;
            
            
               d)a regionális csökkentés alkalmazása nem juttat az Unión belüli kereskedelemben versenyelőnyhöz valamely régiót.
            
            
               (3)A csökkentett adómértéknek meg kell felelnie a 2003/96/EK irányelv által előírt követelményeknek, nevezetesen a 7. cikkben előírt minimum adómértékeknek.
            
            
               2. cikk
            
            
               Ez a határozat 2016. január 1-jétől 2017. december 31-ig alkalmazandó.
            
            
               3. cikk
            
            
               Ennek a határozatnak a Francia Köztársaság a címzettje.
            
            
               Kelt Brüsszelben, -án/-én.
            
            
               
                     a Tanács részéről
               
               
                     az elnök
               
            
         
         
            
                  
                     (1)
                  A Tanács 2003. október 27-i 2003/96/EK irányelve az energiatermékek és a villamos energia közösségi adóztatási keretének átszervezéséről (HL L 283., 2003.10.31., 51. o.).
               
               
                  
                     (2)
                  A gázolajnak a 2003/96/EK irányelv 7. cikke (2) és (3) bekezdése szerinti kereskedelmi felhasználása.
               
               
                  
                     (3)
                  HL L 290., 2005.11.4., 25. o.
               
               
                  
                     (4)
                  HL L 19., 2011.1.22., 13. o.
               
               
                  
                     (5)
                  HL L 113., 2013.4.22., 15. o.
               
               
                  
                     (6)
                  HL L 283., 2003.10.31., 51. o.